พิษยุโรปแรงทิ้งหุ้นอีกนานรอทีมศก.ช่วย
&#8220;จรัมพร&#8221; คาดปัญหาหนี้ยุโรปบานปลาย สกัดเงินไหลเข้าตลาดหุ้นช้ากว่าที่คาด ลุ้นทีม ศก.แจ่มดึงทุนต่างชาติเข้าหุ้นไทยระลอกใหม่
10 ส.ค. 2554

“จรัมพร” คาดปัญหาหนี้ยุโรปบานปลาย สกัดเงินไหลเข้าตลาดหุ้นช้ากว่าที่คาด ลุ้นทีม ศก.แจ่มดึงทุนต่างชาติเข้าหุ้นไทยระลอกใหม่
นายจรัมพร โชติกเสถียร กรรมการและผู้จัดการตลาดหลักทรัพย์แห่งประเทศไทย (ตลท.) เปิดเผยว่า ในช่วง 2-3 วันที่ผ่านมา ดัชนีหุ้นไทยปรับลดลงเพียง 1% ซึ่งน้อยกว่าตลาดหุ้นภูมิภาคที่ลดลงประมาณ 2% ซึ่งอาจเป็นเพราะได้รับปัจจัยบวกจากผลการเลือกตั้งที่ชนะค่อนข้างมาก ทำให้มั่นใจเรื่องเสถียรภาพทางการเมือง 
อย่างไรก็ตาม ปัญหาหนี้ยุโรปที่รุนแรงและอาจลุกลามไปยังประเทศอื่น อาจมีผลให้เงินลงทุนจากตลาดพันธบัตรใช้เวลากลับตลาดหุ้นนานกว่าที่คาดไว้เดิม
หากรัฐบาลใหม่มีการตั้งคณะรัฐมนตรีเร็ว และทีมเศรษฐกิจมีความแข็งแกร่ง คาดว่าจะเป็นผลบวกต่อการลงทุน ทำให้เงินทุนไหลเข้าตลาดหุ้นไทยได้ระยะหนึ่ง 
อย่างไรก็ตาม ช่วงนี้นักลงทุนควรติดตามปัจจัยต่างประเทศ โดยเฉพาะปัญหาหนี้สินจากกลุ่มยุโรป จนส่งผลกระทบต่อบรรยากาศการลงทุนในตลาดหุ้นทั่วโลก 
นายจรัมพร กล่าวว่า ตลท.ยังคงเป้าหมายมูลค่าการซื้อขายเฉลี่ยต่อวันในปีนี้ที่ระดับ 3 หมื่นล้านบาท ซึ่งปัจจุบันทำได้เกินเป้าแล้วที่ระดับ 30,800 ล้านบาทต่อวัน 
ขณะที่เป้าหมายมูลค่าหลักทรัพย์ตามราคาตลาด หรือมาร์เก็ตแคปของหุ้นเข้าใหม่ คาดว่าจะทำได้ตามเป้าหมายที่ระดับ 1 แสนล้านบาท โดยปัจจุบันเข้ามาแล้ว 4.7 หมื่นล้านบาท ส่วนหุ้นเพิ่มทุนที่วางเป้าหมายมาร์เก็ตแคปเพิ่มขึ้นอีก 4 หมื่นล้านบาท ปัจจุบันเพิ่มได้ถึง 5.5 หมื่นล้านบาทแล้ว